Nordjyllands Beredskab blev ved 03.30-tiden i nat kaldt ud til en brand i en lagerbygning i Thisted, der indeholdt saltspredere og andre maskiner. - Bygningen var allerede overtændt, da vi kom frem, og vi koncentrerede os derfor om at sikre, at ilden ikke spredte sig, fortæller indsatsleder Lars Enevoldsen fra Nordjyllands Beredskab, der var seks mand på opgaen. - Derudover tilkaldte vi en kran og en tankvogn fra Beredskabsstyrelsen, så vi kunne fjerne noget tag og nogle spær for at sikre vores folk, siger han. Bygningen på omkring 400 kvadratmeter udbrændte totalt. Brandårsagen er ukendt, og politiets teknikere er tilkaldt.
Brandfolk kunne bare se til, da bygning med saltspredere og maskiner brændte ned i Thisted.